Girberga habuit tres filios quibus dereliquit suam hereditatem. Duo eorum, cum consensu matris, post discessum eorum et matris, partem suæ hereditatis dederunt Sancto Petro Cluniensi. Tertius, qui vocabatur Andreas, secessit in pago Nevernensi, et quia extranea erat ei pars ejusdem hereditatis quæ ei jure evenerat, commutavit eam cum Odilardo, et accepit ab eo scamium in predicto Nivernensi pago, et dedit ei hereditatem suam quam habebat in Burgolio; qui Odilardus dereliquit suæ filiæ omnem eandem jam dictam hereditatem. Quæ jam dicta Emma quandam puellam, nomine Letburgam, patris quoque et matris adjutorio orbatam, miseria ejusdem puellulæ paupertatis commota, enutrivit et erudivit, deinde tradidit eam in conjugio cuidam viro, nomine Walterio, et concessit predictæ puellulæ sæpedictam hereditatem, ea ratione ut, quamdiu vixerit, teneat et possideat; post discessum vero ejus, ad filium ejusdem matronæ Emmæ redeat, Joscerannum nomine, nullo alio herede impediente.